Diari Oficial de la Generalitat Valenciana


Sumari del DOGV 5286, del 22-06-2006 (2006/6526)

Acord de 10 d'abril de 2006, de la Comissió Territorial d'Urbanisme de València, relatiu a la taxació conjunta sector Recinte Firal fase 1 de Requena.
------------------------------------------------------------------------------------------------------------------------------------------------------

### Dades del document

Número de DOGV
:   5286

Data del DOGV
:   22-06-2006

Secció del DOGV
:   V. ALTRES ANUNCIS - F) EXPROPIACIONS

Número del document
:   2006/6526


Organisme emissor
:   Conselleria de Territori i Habitatge

Tipus de document
:   Anunci

Acord de 10 d'abril de 2006, de la Comissió Territorial d'Urbanisme de València, relatiu a la taxació conjunta sector Recinte Firal fase 1 de Requena. [2006/M6526]  
En relació amb l'expedient remés per l'Ajuntament de Requena, relatiu a l'expropiació de terrenys pel procediment de taxació conjunta, dels béns i els drets de titularitat privada inclosos en el sector denominat Recinte Firal, fase 1, es destaquen els següents antecedents i fonaments jurídics:  
Antecedents  
1. En data 13 de novembre de 2002, la Comissió Territorial d'Urbanisme va aprovar l'homologació i el Pla parcial del sector denominat Recinte Firal, que classificava el sòl com a urbanitzable i destinava la integritat del sector a usos dotacionals, xarxa viària, aparcaments, zones verdes i equipaments públics.  
L'aprovació definitiva de l'esmentat planejament implica la declaració d'utilitat pública i la necessitat d'ocupació dels terrenys i legitima el corresponent expedient expropiatori, en el qual l'organisme promotor i titular de la potestat expropiatòria és el municipi de Requena, i també l'entitat beneficiària dels terrenys.  
En data 11 de juliol de 2005, el Ple del municipi va acordar la incoació del corresponent expedient expropiatori pel procediment de taxació conjunta per a l'adquisició dels terrenys dotacionals que permeten la implantació del recinte firal, disposant sotmetre a informació pública l'esmentat Projecte d'expropiació, i practicar les preceptives notificacions individuals.  
Aquesta informació pública s'ha efectuat per mitjà de la inserció d'anuncis en el Diari Oficial de la Generalitat número 5.075, de 22 d'agost de 2004; en el Butlletí Oficial de la Província de València número 185, de 6 d'agost de 2005; en el periòdic Levante de 6 d'agost de 2005 i, a més, s'ha notificat als titulars de béns i drets afectats que figuren en l'expedient tal com el secretari d'aquest municipi cerifica en l'acord plenari de Resolució d'al·legacions de data 10 d'octubre de 2005.  
Durant el tràmit d'informació publica, els titulars afectats van presentar dos escrits d'al·legacions. Les al·legacions presentades han sigut degudament informades per l'administració actuant, conforme als corresponents informes individualitzats per a cada una d'aquestes, que apareixen en l'expedient administratiu.  
De les noves dades aportades pels interessats en la dita fase d'informació pública i després de la comprovació d'aquestes, s'ha rectificat el projecte d'expropiació pel que fa a la titularitat de la parcel·la dels al·legants.  
En aquesta mateixa sessió plenària de data 10 d'octubre de 2005, es va acordar remetre l'expedient a la Comissió Territorial d'Urbanisme per a la seua aprovació.  
En data 25 d'octubre de 2005, va entrar en aquest Registre la còpia diligenciada de l'expedient administratiu juntament amb el projecte d'expropiació.  
Amb data 21 de desembre de 2005, van entrar en aquest servei dos exemplars del projecte requerits a l'Ajuntament.   
2. El projecte consta de llista de finques i descripció de béns i drets afectats, plànols en què es determina l'àmbit territorial, amb fixació raonada del preu dels immobles i els fulls de preu just individualitzats, per la qual cosa està complet i complix el que establix l'article 135 del Text Refós de la Llei del Sòl de 1976.  
3. Requena compta amb normes subsidiàries de planejament, amb aprovació definitiva de 26 de juliol de 1988.  
4. L'objecte del present expedient és l'expropiació pel procediment de taxació conjunta dels terrenys i edificacions que constituïxen la fase 1, del sector denominat Recinte Firal, de les normes subsidiàries de Requena.  
La superfície que s'ha d'expropiar corresponent a la fase 1 del sector referenciat és de 12.727,17 m², la totalitat de titularitat privada, que es corresponen amb 4 parcel·les de distints propietaris.   
5. Durant la tramitació de l'expedient es va sol·licitar informe, amb data 22 de desembre de 2005, a la Gerència Regional del Cadastre de la Delegació del Ministeri d'Economia i Hisenda.  
En data 20 de gener de 2005, va entrar en aquest Servei Territorial de Planificació i Ordenació Territorial de València l'esmentat informe, en el qual, en resum, s'indica el següent:  
Quant a la valoració del sòl, es tracta d'un sòl urbanitzable dins d'un àmbit delimitat pel planejament, per la qual cosa és d'aplicació l'article 27, on s'especifica que el valor del sòl es determinarà per aplicació, a l'aprofitament que li corresponga, del valor bàsic de repercussió en polígon, que serà deduït de les ponències de valors cadastrals.  
En el punt 2 paràgraf segon, de l'esmentat article s'establix que en els supòsits d'inexistència o pèrdua de vigència dels valors de les ponències de valors cadastrals, s'aplicaran els valors de repercussió obtinguts pel mètode residual.  
Per a la zona objecte de taxació no hi ha ponència de valors pels quals s'ha utilitzat correctament el mètode residual dinàmic per a l'obtenció del valor unitari, al qual s'han restat els gastos previstos en l'article 30.  
Així, conclou l'informe, els criteris de valoració utilitzats en el Projecte de taxació conjunta de referència es consideren conformes amb els criteris fixats en l'article 27 de la Llei 6/1998.  
Quant a la valoració de les edificacions: les construccions han sigut valorades segons el seu cost de reposició, corregit segons l'antiguitat, ús i estat de conservació, tal com establix l'article 31 punt 2 de la Llei 6/1998.  
A les valoracions resultants s'ha aplicat el premi d'afecció del 5% que establix l'article 47 de la Llei d'expropiació forçosa.  
En resum, conclou l'informe que la valoració es troba conforme a la normativa vigent.  
6. La Comissió Informativa de la Comissió Territorial d'Urbanisme de València, en sessió celebrada el 4 d'abril de 2006, va emetre un informe relatiu al projecte que ens ocupa, complint així el que ha preceptuat l'article 23 del Decret 201/2003, de 3 d'octubre, del Govern Valencià, pel qual s'aprova el Reglament dels Òrgans Urbanístics de la Generalitat Valenciana  
Fonaments jurídics  
1. L'aprovació definitiva dels projectes d'expropiació per taxació conjunta, correspon a la Comissió Territorial d'Urbanisme conforme al que establixen els apartats del 6 al 8 de l'article 202 del Reglament de Gestió Urbanística, aprovat pel Reial Decret 3288/1978, de 25 d'agost (en endavant RGU) i en l'article 10.e) del Reglament d'Òrgans Urbanístics de la Generalitat, aprovat per Decret 201/2003, de 3 d'octubre, del Govern Valencià.  
La resolució d'aprovació definitiva de la Comissió Territorial d'Urbanisme ha de limitar-se a un mer control de legalitat, sense cap valoració de l'oportunitat del projecte i al mateix temps, la intervenció d'aquest òrgan ho serà sense perjudici de la ulterior actuació del Jurat Provincial d'Expropiació, que serà el que en última instància, si existix oposició dels expropiats, resoldrà sobre el preu just. Així les coses, la intervenció de la Comissió ha de limitar-se a la comprovació que la tramitació del projecte   
S'ha ajustat a la normativa vigent, que la documentació és suficient per a complir els preceptes legals i que el mètode de valoració efectuat s'ha ajustat als procediments legals.  
L'article 23 de la Llei 6/1998, de 13 d'abril, sobre règim del sòl i valoracions (en endavant LRSV) disposa que «a l'efecte d'expropiació, les valoracions del sòl s'efectuaran d'acord amb els criteris establits en la present llei, siga quina siga la finalitat que la motive i la legislació, urbanística o d'un altre caràcter, que la legitime». D'aquesta manera, en aquest simple control de legalitat que ens ocupa, del que es tractarà fonamentalment és de comprovar l'adequació del projecte a aquesta llei i a la normativa complementària d'aquesta.  
2. La tramitació va ser incorrecta, conforme al que establixen els articles 138 i següents del Text refós de la Llei del sòl de 1976, província, en incomplir-se el que establix l'article 202.3 del Reglament de gestió urbanística, que exigix la publicació en el BOE.   
La STC de data 11 de juliol de 2001 declara inconstitucional l'article 38 de la Llei del Règim del Sòl i Valoracions, en el qual es regulava que, en la tramitació de les expropiacions per taxació conjunta, el pagament o el depòsit de l'import de la valoració establida per l'òrgan competent en aprovar el projecte d'expropiació habilitarà per a procedir a l'ocupació de la finca. No obstant això, i per raó de la declaració d'inconstitucionalitat de la disposició derogatòria del Text Refós de la Llei del Sòl 1992 (efectuada per la STC 61/1997) que derogava la Llei del Sòl de 1976, s'ha rehabilitat aquest text legal, en l'article 138 del qual es recull el mateix contingut legal que en l'inconstitucional article 38. Per tant, en defecte de regulació autonòmica, i per raó de la clàusula residual de l'article149.3 de la Constitució, el procediment de taxació conjunta serà el regulat per l'article 138 de la Llei del Sòl de 1976.  
3. L'expedient estava incomplet perquè faltava la publicació del projecte en el Boletín Oficial del Estado, perquè únicament es va procedir a la informació pública, per mitjà d'inserció d'edicte en el Butlletí Oficial de la Província de València, en el Diari Oficial de la Generalitat i en un diari no oficial de la província, amb la qual cosa s'incomplix el que establix l'article 202.3 del Reglament de gestió urbanística, que exigix la publicació en el BOE. Per això es va acordar la seua suspensió en la Comissió Territorial d'Urbanisme de 26 de gener de 2006. Posteriorment, s'ha publicat en el BOE número 35 de 10 de febrer de 2006, l'inici d'expedient d'expropiació forçosa del sector Recinte Firal, fase 1, de la dita localitat.  
D'altra banda, la documentació del projecte ha d'entendre's completa d'acord amb el que establix l'article 135 del TRLS de 1976.  
4. La valoració del sòl ha d'efectuar-se seguint els criteris de l'article 27 LRSV per tractar-se de sòl urbanitzable.  
5. Tal com disposa l'article 203.1 RGU, la resolució de la Comissió Territorial d'Urbanisme implicarà la declaració d'urgència de l'ocupació dels béns i drets afectats.  
A la vista de tot el que antecedix la Comissió Territorial d'Urbanisme, en sessió celebrada el 10 d'abril de 2006, per unanimitat, acorda:   
Primer  
Aprovar definitivament el projecte d'expropiació forçosa per taxació conjunta per a procedir al desenvolupament i gestió de la fase 1 del sector Recinte Firal del PGOU de Requena, ja que el secretari ha acreditat el compliment del tràmit d'informació publica en el BOE, per període d'un mes.  
Segon  
Aprovar les valoracions de béns i drets que s'han d'expropiar.  
Tercer  
Declarar la urgent ocupació dels béns i drets afectats.  
Fet que certifiquem amb anterioritat a l'aprovació de l'acta corresponent i a reserva dels termes precisos que es deriven d'aquesta, conforme ho autoritza l'article 27-5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (LRJAP-PAC).  
València, 10 d'abril de 2006.. El secretari de la Comissió Territorial d'Urbanisme: Alvaro Aleixandre Ortí.  
Conselleria de Territori Habitatge